Daniel Maldini

**Daniel Maldini**, nado en Milán o 11 de outubro de 2001, é un futbolista italiano que xoga como centrocampista ofensivo no Atalanta, da Serie A, e na selección italiana. É fillo e neto respectivamente dos históricos capitáns do Milan, Paolo e Cesare Maldini.

## Traxectoria 
Naceu en Milán, sendo o segundo fillo de Paolo Maldini, histórico capitán do AC Milan, e da modelo venezolana Adriana Fossa. O seu avó Cesare fora tamén un destacado capitán do Milan na década de 1960. O seu irmán maior, Christian foi tamén futbolista.

Ingresou na canteira do propio Milan en 2010 e foi subindo polas diferentes categorías inferiores do club. En xullo de 2019 foi convocado por Marco Giampaolo para facer a pretempada co primeiro equipo. Uns días despois debutou co equipo nun amigable ante o Bayern de Múnic en Kansas City.

O seu debut oficial produciuse o 2 de febreiro de 2020, nun partido da Serie A contra o Hellas Verona no que saltou ao terreo de xogo como substituto do catalán Samu Castillejo. Converteuse así na terceira xeración da súa familia en vestir a camiseta do club milanista. O 15 de setembro de 2021 disputou contra o Liverpool o seu primeiro encontro na Liga de Campións e dez días despois marcou o seu primeiro gol co primeiro equipo, nun partido de liga contra o Spezia. O 22 de maio de 2022 gañou o seu primeiro título, o campionato da Serie A, emulando a seu pai e seu avó. Con todo, apenas tivo protagonismo ao longo da campaña, disputando só 239 minutos en 13 partidos de liga.

O 29 de xullo de 2022 foi cedido ao Spezia, da mesma categoría. Tras varios partidos saltando ao campo dende o banco de suplentes, na 13ª xornada debutou como titular ante o propio Milan en San Siro, marcando o único gol do seu equipo, que perdeu por 2-1. Marcou o seu segundo gol co Spezia catro meses despois, dándolle ao seu equipo a primeira vitoria da súa historia ante o Inter de Milán. Pechou o seu paso polo club cun total de 20 partidos disputados, aínda que en só catro deles o fixo dende o once inicial. Na primeira metade da tempada 2023/24 militou cedido no Empoli, onde xogou só 262 minutos repartidos en 7 encontros.

Na segunda metade da campaña foi cedido ao Monza, onde contou con só unha hora máis de xogo, pero cun balance de catro goles, o que propiciou que en xullo de 2024 o club se fixese cos seus dereitos en propiedade.

O 1 de febreiro de 2025 anunciouse a súa fichaxe polo Atalanta, nunha operación que roldou os 13 millóns de euros, incluíndo primas por rendemento.

### Selección italiana 
Despois de ser internacional en categorías inferiores, en outubro de 2024 recibiu a súa primeira convocatoria coa selección italiana absoluta para os partidos da Liga das Nacións da UEFA 2024-25 contra Bélxica e Israel. Debutou na vitoria por 4-1 contra este último rival, entrando como substituto de Raspadori no minuto 74 no mesmo estadio onde debutara seu pai, o estadio Friuli de Udine, Coa a estrea de Daniel coa *azzurra*, a familia Maldini entrou na historia como un dos poucos casos de sagas familiares con tres xeracións de futbolistas internacionais, xunto a outras como os Alonso (Marquitos, Marcos e Marcos) ou os Guðjohnsen (Arnór, Eiður, Sveinn Aron e Andri).

## Notas